**Előterjesztés**

**a** **Jogi és Társadalmi Kapcsolatok Bizottsága**

**2019. április 24-i ülésére**

**Javaslat az ELENA projekt konzorciumi megállapodásának módosítására**

Szombathely Megyei Jogú Város Közgyűlése 320/2016. (X.27.) határozatával döntött arról, hogy Szombathely Megyei Jogú város konzorciumi tagként pályázatot nyújtson be ELENA projektfejlesztési támogatás elnyerése iránt, és konzorciumi megállapodást írjon alá Kaposvárral, Zalaegerszeggel, Veszprémmel, Tatabányával és Dunaújvárossal a projekt megvalósítására, melyet a konzorciumi tagok 2016. október 20-án írtak alá. A Közgyűlés a pályázati dokumentációhoz kapcsolódóan tárgyalta a konzorciumi szerződés módosítását 2017. decemberben, amelyet 373/2017 (XII. 14.) Kgy. sz. határozatával elfogadott.

A pályázati szakasz első részében (pre-application) a projekt-javaslat benyújtása történt meg, amely eredményeként az EIB a KaposGrid pályázat esetében 2017. március 30-án zárult, amikor az EIB elfogadta az elő-pályázati dokumentációt.

A pályázati szakasz második része (pályázat, application) lezárult, ugyanis az EIB befogadta a pályázati dokumentációt, azt elfogadásra felterjesztette az EU Bizottság számára. Az EU Bizottság pozitív döntését követően a pályázóval (egyben végső kedvezményezettel) megkötötte a támogatási szerződést.

A támogatás elnyerése után aláírásra került a támogatási Szerződés az EIB-vel, valamint az együttműködési megállapodás az Innovációs és Technológiai Minisztériummal. Az EIB a támogatási szerződés aláírásával egyidejűleg kérte, hogy az önkormányzatok közötti konzorciumi szerződésben is kerüljenek átvezetésre a projektfejlesztési támogatás elnyeréséhez és az ELENA fázis megvalósításával összefüggő változások. A Konzorciumi szerződésben alapvetően a résztvevő partnerek által delegált személyek alkalmazásának feltételei (1 fő projekt menedzser, 1 fő projekt asszisztens) kerültek részletesen meghatározva, valamint a projekt jövőbeni működési keretei lettek pontosítva. A módosítások átvezetését az előterjesztés mellékletét képező Konzorciumi Együttműködési Megállapodás 2. sz. módosított egységesített szerkezete tartalmazza. Tájékoztatom a Tisztelt Közgyűlést, hogy a Konzorciumi szerződésben szereplő alapítók részéről szükséges forrás biztosításáról már döntött a 373/2017. (XII. 14.) Kgy. sz. határozatában.

A projekt soron következő feladatai az alábbiak lesznek:

Első lépésben a pályázatban beadott (a 2017. évi előterjesztésben javasolt) épületlista áttekintése, felülvizsgálata történik meg minden konzorciumi partnert illetően. Ezen épületlista áttekintését és a Közgyűlés által történő elfogadását követően kerül véglegesítésre a projekt egészét illetően. Ezt követően megtörténik az épületlistán szereplő épületek energetikai auditja, valamint ezzel párhuzamosan az építészeti, statikai felmérések is elkészülnek. A felmérések alapján a szakértők javaslatot tesznek a lehetséges és egyben szükséges műszaki tartalomra, melyet a helyi önkormányzati szakértők bevonásával egyeztetnek.

Az elfogadott műszaki tartalom alapján elkészül a részletes megvalósíthatósági tanulmány, szoros együttműködésben a helyi önkormányzati szakértőkkel (ezért van nagy szükség a helyi projektmenedzsmentet képviselő két főre). A részletes megvalósíthatósági tanulmány után a tervezési szakasz következik, engedélyes, majd kiviteli tervezés, amely közben elkészül a projekt üzleti terve is. A tervdokumentációk alapján elkészül a közbeszerzési dokumentáció a megvalósítás lebonyolítása érdekében.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2019. április ” ”.

**/: Dr. Puskás Tivadar :/**

**HATÁROZATI JAVASLAT**

**…….…/2019. (IV. 24.) JTKB. számú határozat**

A Jogi és Társadalmi Kapcsolatok Bizottsága javasolja a Közgyűlésnek elfogadásra az ELENA pályázat megvalósítására a 2016. október 20-án aláírt konzorciumi megállapodás előterjesztés melléklete szerinti módosítását.

**Felelősök:** Dr. Puskás Tivadar, polgármester

Illés Károly, alpolgármester

Dr. Károlyi Ákos, jegyző

(A végrehajtás előkészítéséért:

Szakály Szabolcs Városfejlesztési Kabinet vezetője

Keringer Zsolt, az Informatikai, Minőségügyi és Gondnoksági Kabinet vezetője

Stéger Gábor, Közgazdasági és Adó Osztály vezetője)

**Határidő:** 2019. április 24.